CELEX: 32016R0874
Language: el
Date: 2016-06-01 00:00:00
Title: Εκτελεστικός κανονισμός (ΕΕ) 2016/874 της Επιτροπής, της 1ης Ιουνίου 2016, για την τροποποίηση του εκτελεστικού κανονισμού (ΕΕ) 2015/943 σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία (Κείμενο που παρουσιάζει ενδιαφέρον για τον ΕΟΧ)

2.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/18
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/874 ΤΗΣ ΕΠΙΤΡΟΠΉΣ
   της 1ης Ιουνίου 2016
   για την τροποποίηση του εκτελεστικού κανονισμού (ΕΕ) 2015/943 σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν τα τρόφιμα εν γένει, και ειδικότερα την ασφάλεια των τροφίμων, σε ενωσιακό και εθνικό επίπεδο. Προβλέπει ότι η Επιτροπή πρέπει να λαμβάνει επείγοντα μέτρα όταν υπάρχουν ενδείξεις ότι τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία.
            
         
               (2)
            
            
               Ο εκτελεστικός κανονισμός (ΕΕ) 2015/943 της Επιτροπής (2) απαγορεύει τις εισαγωγές από τη Νιγηρία ξερών φασολιών που υπάγονται στον κωδικό ΣΟ 0713 39 00, λόγω του μεγάλου αριθμού περιπτώσεων μόλυνσης από τη μη εγκεκριμένη δραστική ουσία dichlorvos σε επίπεδα που υπερβαίνουν κατά πολύ τη δόση αναφοράς οξείας έκθεσης που καθορίστηκε προσωρινά από την Ευρωπαϊκή Αρχή για την Ασφάλεια των Τροφίμων. Μέχρι να λάβει η Νιγηρία τα κατάλληλα μέτρα διαχείρισης κινδύνου, η απαγόρευση εφαρμόζεται έως τις 30 Ιουνίου 2016.
            
         
               (3)
            
            
               Μετά την επιβολή της απαγόρευσης εισαγωγών, εκδόθηκαν κοινοποιήσεις στο πλαίσιο του συστήματος έγκαιρης προειδοποίησης για τα τρόφιμα και τις ζωοτροφές σε σχέση με ξερά φασόλια καταγωγής Νιγηρίας που υπάγονται στους κωδικούς ΣΟ 0713 35 00 και 0713 90 00 λόγω μόλυνσης από το dichlorvos. Ως εκ τούτου, το πεδίο εφαρμογής της ισχύουσας απαγόρευσης θα πρέπει να επεκταθεί, ώστε να καλύπτει και τους εν λόγω δύο άλλους κωδικούς.
            
         
               (4)
            
            
               Η συνεχιζόμενη παρουσία της ουσίας dichlorvos στα ξερά φασόλια που εισάγονται από τη Νιγηρία και το στάδιο στο οποίο βρίσκεται η εφαρμογή από τη Νιγηρία ενός σχεδίου δράσης για την ολοκληρωμένη διαχείριση των επιβλαβών οργανισμών και τα ανώτατα όρια καταλοίπων φυτοφαρμάκων δεν επιτρέπουν να συναχθεί το συμπέρασμα ότι μπορεί να επιτευχθεί βραχυπρόθεσμα η συμμόρφωση με τις απαιτήσεις της νομοθεσίας για τα τρόφιμα όσον αφορά τα κατάλοιπα φυτοφαρμάκων.
            
         
               (5)
            
            
               Συνεπώς, η διάρκεια της απαγόρευσης εισαγωγών θα πρέπει να παραταθεί για συμπληρωματική περίοδο τριών ετών, ώστε να δοθεί η δυνατότητα στη Νιγηρία να εφαρμόσει τα κατάλληλα μέτρα διαχείρισης του κινδύνου και να παράσχει τις απαιτούμενες εγγυήσεις.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο μόνο
   Ο εκτελεστικός κανονισμός (ΕΕ) 2015/943 τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Ο παρών κανονισμός εφαρμόζεται σε όλα τα ξερά φασόλια καταγωγής Νιγηρίας που υπάγονται στους κωδικούς ΣΟ 0713 35 00, 0713 39 00 και 0713 90 00.».
            
         
               2)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
               Εφαρμόζεται έως τις 30 Ιουνίου 2019.».
            
         
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 31 της 1.2.2002, σ. 1.
   
      (2)  Εκτελεστικός κανονισμός (ΕΕ) 2015/943 της Επιτροπής, της 18ης Ιουνίου 2015, σχετικά με τη λήψη επειγόντων μέτρων για την αναστολή των εισαγωγών ξερών φασολιών από τη Νιγηρία και την τροποποίηση του παραρτήματος I του κανονισμού (ΕΚ) αριθ. 669/2009 (ΕΕ L 154 της 19.6.2015, σ. 8.).